
RAPORT

  asupra  Propunerii  legislative  pentru  modificarea  și  completarea  Legii nr. 176  din     1 septembrie 2010 privind integritatea în exercitarea funcțiilor și demnităților publice

În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a fost sesizată, spre dezbatere, în fond, cu Propunerea legislativă pentru modificarea și completarea Legii nr. 176 din 1 septembrie 2010 privind integritatea în exercitarea funcțiilor și demnităților publice, trimisă cu adresa nr. Pl-x 543 din 7 septembrie 2015 şi  înregistrată cu nr. 4c-11/1049  din 9 septembrie 2015.
Potrivit prevederilor art. 75 din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat, cu modificările și completările ulterioare, Camera  Deputaţilor este primă Cameră sesizată.

Consiliul Legislativ, prin avizul nr. 607 din 10 iunie 2015, a avizat favorabil propunerea legislativă, cu observații și propuneri.

Guvernul României a transmis un punct de vedere prin care nu susţine adoptarea propunerii legislative. 
Propunerea legislativă are ca obiect de reglementare modificarea pct. 34 și 35 din cuprinsul art. 1 alin. (1) din Legea nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative, cu modificările ulterioare, în sensul extinderii sferei persoanelor care au obligația declarării averii și a intereselor.
 În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă, expunerea de motive, punctul de vedere al Guvernului României și avizul Consiliului Legislativ în şedinţa din 12 octombrie 2015. 
La dezbateri au fost prezenţi 25 deputaţi, din totalul de 26 de membri ai Comisiei juridice, de disciplină şi imunităţi.

La dezbaterile comisiei a fost prezent, în calitate de invitat, domnul Cristian Cosmin, secretar de stat în Ministerul Dezvoltării Regionale și Administrației Publice.
Cu ocazia dezbaterilor, membrii Comisiei au constatat că măsurile preconizate prin inițiativa legislativă “nu respectă principiul proporționalității, unul dintre principiile politicii comunitare, respectiv măsurile propuse sau luate ar trebui să fie necesare, adecvate și corespunzătore scopului urmărit”. De asemenea, s-a constatat că extinderea incidenței dispozițiilor Legii nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative, către persoanele care desfășoară activitatea în societăți în care aportul de capital este majoritar privat, iar statul român deține acțiuni într-o proporție nesemnificativă, nu corespunde scopului pentru care a fost înființată Agenția Națională de Integritate. S-a apreciat că legiuitorul, la momentul adoptării Legii nr. 176/2010 a avut în vedere anumite categorii de persoane care ocupă anumite categorii de funcții și cărora, în mod firesc, le revine obligația de a respecta regimul juridic al incompatibilităților și conflictelor de interese și de a depune declarații de avere și de interese.

Instituirea unor astfel de obligații în sarcina unor persoane care nu dețin funcții sau demnități publice și care activează în domeniul privat, la societăți la care statul român deține o cotă de participare nesemnificativă încalcă principiul proporționalității, amintit mai sus, măsura nefiind adecvată și necesară în raport de funcțiile deținute de persoanele respective.

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor respingerea Propunerii legislative pentru modificarea și completarea Legii nr. 176 din 1 septembrie 2010 privind integritatea în exercitarea funcțiilor și demnităților publice.
În raport cu obiectul şi conţinutul reglementării, propunerea legislativă face parte din categoria legilor organice.

